**Ұлыбританияның қаржылық құрылымдарымен АХҚО дамыту мәселелері бойынша ынтымақтастығы туралы**

Лондонда Қазақстан Республикасының Президенті Н.Назарбаевтың және Ұлыбритания Премьер-Министрі Д.Кэмеронның қатысуымен Қазақстан Ұлттық Банкі мен Ұлыбританияның байырғы қауымдастықтарының бірі TheCityUK, сондай-ақ Еуропа Қайта Құру және Даму Банкі (ЕҚДБ) арасындағы Өзара түсіністік туралы меморандумға қол қойылды.

TheCityUK қауымдастығы Біріккен Корольдіктің қаржылық және кәсіби қызметтерінің индустриясын ілгерілете отырып, Лондон-Сити қаржы орталығы жұмыс істеуінің көп жылдық және табысты тәжірибесіне негізделеді.

Еуропа Қайта Құру және Даму Банкі қаржы секторын, ШОБ, инфрақұрылымдық объектілерді және т.б. дамыту саласындағы түрлі елдердің, оның ішінде Қазақстанның жобаларына қолдау көрсету үшін құрылған халықаралық қаржы мекемесі болып табылады.

Осындай беделді қаржылық құрылымдармен ынтымақтастық «Астана» халықаралық қаржы орталығын дамыту шеңберінде өтетін болады. Меморандумға қол қою барысында жария етілген басым мәселелердің бірі Ұлыбританияның қаржылық және іскерлік топтары арасында АХҚО-ны қаржылық хаб, Орталық Азияның бүкіл аймағы үшін шетелдік инвестицияларды тарту орталығы ретінде ілгерілету; исламдық қаржы, капитал нарықтары, қаржылық қызметтерді реттеу, төрелік жүйелері және жалпы құқыққа негізделген сот жүйесі саласындағы тәжірибе, білімді дамыту мен алмасуға жәрдемдесу және т.б. Осылайша, Меморандумға қол қою АХҚО-ны одан әрі дамыту үшін екі ел арасындағы әріптестік қарым-қатынастарды реттеуге, сондай-ақ Ұлыбританиядан кәсіби ойыншыларды тартуға мүмкіндік береді.

Тараптар ҚР Ұлттық Банкінің және TheCityUK қауымдастығының қаржылық қызмет саласындағы жұмысының оң нәтижелерін атап өтіп, қорытынды шығарды және қол қойылған Меморандумның шеңберінде қаржы секторында жұмыс тобын құру жұмысын жалғастыруға уағдаласты.

Меморандумның Қазақстан-Британ сауда-экономикалық, ғылыми-техникалық және мәдени ынтымақтастық жөніндегі үкіметаралық комиссиясының 2-ші отырысы барысында жасалғанын атап өтеміз.